58. schôdza NR SR - 9.deň - B. popoludní
Dátum: 2015-11-25
Poslanec: Hlina, Alojz (KDH)
Druh vystúpenia: Vystúpenie v rozprave

75. Vážený pán predseda, vážené kolegyne, kolegovia, dovoľte mi zopár poznámok k tomuto titanskému dielu, ktoré; pán podpredseda, volajú vás (povedané navrhovateľovi). Takže ešte raz. Naozaj nechcem povedať, že dielo titanov, ale titanské dielo to je určite, ale ironizujem. Bola vytvorená nejaká komisia, ktorá mala zachrániť česť a slávu parlamentu. (Zasmiatie sa rečníka.) Dopadlo to zúfalo. Zostalo to pri predložkách a spojkách. Hej, že keby to človek prebehol, to dielo, tak vlastne v zásade je to nehodné predsedu parlamentu, podpredsedu parlamentu jedného a druhého, aby sa zaoberali predložkami a spojkami, lebo nič zásadné sa v zásade nemení. A ja to nejdem analyzovať. Ja som sa snažil v prvom čítaní, zase to nemá asi ani až taký význam, aby predseda parlamentu s podpredsedami cizeloval, že čo je procedurálny a že bod programu kedy sa má zaradiť. A úplne naozaj smiešne to je. Tak dopadne, keď vám zákon diktuje zloba, hej, keď vám zákon diktuje zloba, tak potom sa rozbehnete a potom zistíte, keď nieže zloba pominie, lebo u niektorých zostala, ale triezvy rozum, keď nastane, tak si povedia, však ale toto je moc! Naozaj toto je, čo je moc, je veľa a ja som to, samozrejme, namietal. Prosím vás, a myslím, že to pán kolega Hrušovský povedal, to jak si niekto myslí, že prijatím etického kódexu sa z nás stanú slušní ľudia. To je naozaj urážajúce. Hej, že to je fakt, ako keď to už nás má zachrániť nejaká dvojstranová správa, etický kódex vypracovaný pánom Čížom, tak ja si dovolím tvrdiť, že sme na tom strašne, ale strašne zle. Hej, to, ja, mňa... Len zľahka tie veci, čo som namietal v prvom čítaní, prosím vás, také absurdity, absurdné veci typu, to je najväčší bojovník, ktorý tu hovorí, že poslanec neni zamestnanec, ste, myslím si, vy, hej, že nemáte právo od neho požadovať, aby tu sedel, aby sa zodpovedal, lebo on je volený, on neni v pracovnom vzťahu. Článok I vo všeobecných ustanoveniach vám v etickom kódexe píše, že pri plnení si pracovných povinností. Viete, ak by som sa mal pod niečo podpísať, tak to robím tak, aby som sa potom za to nehanbil a len aby ste si zachovali určitú konzistentnosť, dobre? Čiže ja neviem teda, sme alebo nie sme, hej? Tak potom prípadne si to už zodpovedzte. Toto je celé smiešne (rečník nadvihol podklady), celý etický kódex je úplne smiešny, úplne smiešny. To, že ste to chceli napchať do zákona, je absurdné, hej, lebo ak aj niekde niečo je, nejaká obdoba etického kódexu, tak je to v polohe soft law. Však, pán Číž, to ste sa už aj vy naučili. To je, že sa k tomu prihlasujete, nieže vám to zákon určuje, dobre, že sa k tomu prihlásite. Ako vám môže zákon určiť, že sa máte správať slušne? Povedzte mi, ako zákon môže niekomu určiť, že sa má správať slušne. Ja to nechápem, buď sa správate slušne; no žasnem, naozaj žasnem, a teda je dobré, že ste to vynechali. Je tam taká zakopaná mína, že teda by to mal uznesením prijať ten nový parlament. Dúfam, že, ja neviem teda, aké bude zloženie nového parlamentu, ale dúfam, že nebudeme s krvavými očami robiť etický kódex, a kľudne by sme si ho mohli odpustiť. Ako naozaj, ak etický kódex; počkajte, ako ja len tú absurditu chcem povedať, že, jáj, bože (hľadanie rečníka v podkladoch), ak vám etický kódex má pomôcť, dokonca meníte vlastný návrh, teraz ho v tej spoločnej správe meníte, že podľa etického kódexu, paragraf; pardon, ja sa ospravedlňujem, ale ja som sa ani nechcel na toto pripravovať, lebo je to podľa mňa celé taká nechutná epizóda, ale už to treba dokončiť v tých vašich ustanoveniach, že niekde to tam máte (rečník stále študuje podklady). Že nielen zákony, áno, ten nový paragraf, tú 9a vy tam vkladáte, že doteraz ste to mali formulované, že "poslanec je povinný pri výkone svojej funkcie správať sa v súlade so zásadami slušného správania, dobrých mravov..."; no to mi už len povedzte, jak toto, ja neviem, to sa jak zabezpečuje?; ... "a dodržiavať zákony a etický kódex poslanca, ktorý je uvedený v prílohe číslo 2". Teraz to meníte, že ste tam zabudli aj ústavu a že ten etický kódex môže byť prijatý uznesením. To považujem za zakopanú mínu. Viete, ak vy potrebujete v etickom, v tom rokovacom poriadku uviesť, že poslanec je povinný dodržiavať zákony a ústavu, tak načo skladáme sľub? Viete, sľub, ja som skladal sľub. Nepamätám si presne, ale všetci sme tu, hej, a tam v tom sľube bolo, že budem konať vernosť, ja som verný aj žene, aj republike, to sa môžete spoľahnúť a budem si plniť záujmy v záujme občanov, snažím sa teda, môžte hodnotiť, ale budem dodržiavať ústavu a ostatné zákony a pracovať tak, aby sa uvádzali do života. Však to sľubujem. A teraz máte nejakú ďalšiu normu a dnes mi znova to zákonom prikazujete, že mám dodržiavať zákony. To je jak na škôlke, keď som chodil deti na škôlku tuná nosiť, tak tam mali, že po použití WC si umyte ruky. Viete, že to je naozaj proste, to je neúctivé, to je dehonestujúce, aby ste proste toto duplikovali cez, hej, že dodržiavajte zákony. Však zákony sú nato, aby sa dodržiavali, však nemusíte hovoriť a obzvlášť poslancovi by ste nemali hovoriť teda dvakrát, v dvoch. Raz sľub, že budeš dodržiavať, a potom ešte si pozri dobre rokovák, lebo tam to máš tak isto. Ako to je podľa mňa neúctivé. Ja viem, že niekomu nepomôže, aj keby to bolo desaťkrát napísané. Ale nič v zlom, pani podpredsedníčka, nič v zlom. Podľa mňa máte na viac, aby ste nejakú väčšiu normu urobili ako toto, predložky a čiarky, viete, ja fakt, nehnevajte sa! Toto nedopadlo dobre a to už druhá vec, že vecne už aj z toho, čo, ako to po vykuchaní zostane ten poslanecký prieskum, ja som to namietal, vidíte, to tu ani nikoho netrápi. Vy poviete, že môžte ísť na poslanecký prieskum, ak vás poverí výbor. Viete, niekto hovorí, že aká funkcia Národnej rady, no kontrolná, na tom sa tu, vyzerá, že už sme sa aj zhodli. No keď bude kontrolná funkcia, tak máte právo kontrolovať, ale vy to právo kontrolovať obmedzujete poverením výboru. Poverenie výboru získate cez hlasovanie, väčšinové hlasovanie, tak viete, na jednej strane tu hovoríte, že toto je kont..., a potom ju negujete tým, že vy vlastne neprejdete cez hlasovanie. Prosím vás, ja v mojom výbore pre obranu a bezpečnosť, že by som ja mohol ísť niekde robiť poslanecký prieskum, že by mi kolegovia za to zahlasovali? Nemyslíte vážne? Viete, to je presne to, že keby ste boli korektní, keby ste boli nositeľmi nejakých demokratických tradícií, tak poviete, že v prípade, že tretina výboru, hej, sa zhodne, hej, alebo v tom čase opozícia sa zhodne, hej, ale dáte, že poverenie výboru, viete, to je zakopaná, to je ale znova, ja sa nečudujem, lebo my to v sebe nemáme. Slobodomurári hovoria, čo nie je z krvi zrodené, nie je pevné. My sme si tú demokraciu ešte asi nezaslúžili. My k nej proste pristupujeme takýmto brutálnym spôsobom, že niektoré veci nás ani nevyrušujú. Hovoríte na jednej strane poslanecký prieskum, ale v aplikácii, to tam kľudne nemuselo byť. Celé to ustanovenie je zbytočné. Viete, keby si to niekto rozmenil na drobné. Nechcem sa už toho chytať. Chvalabohu, ste to tam aspoň nedali, čo som sa bál, že to, traumatizujúci zážitok s etickým kódexom, pani podpredsedníčka, tak to tam nie je. Ja som len zvedavý, že aká bude vôľa po voľbách sa vrátiť k tomu, aby z nás nejaký etický kódex urobil slušných ľudí. No, to už som len zvedavý, že ktorý papier, koho dve strany A4 spravia, z koho spravia slušného človeka, keď si to takto prijmeme uznesením alebo prijmete uznesením a potom už tu bude všetko v poriadku. Tu už bude normálne nebeský stav. To už budú všetci slušní, korektní. Prosím vás! Ďakujem pekne.